# Biserica Sfântul Nicolae Domnesc din Iaşi

### De la Wikipedia, enciclopedia liberă

Biserica "Sf. Nicolae Domnesc" Iaşi

Biserica "Sf. Nicolae Domnesc", construită între 1491-1492 de Ştefan cel Mare şi refăcuta la sfârşitul secolului al XIX-lea (între 1890 - 1904) de arhitectul francez Andre Lecompte de Nouy, este cel mai vechi edificiu religios din Iaşi care s-a păstrat până astăzi.

Fiind situată în imediata vecinătate a vechii Curţi domneşti şi pentru faptul ca aici au fost unşi în domnie, cu sfântul şi marele Mir, aproape toţi domnii Moldovei, de la Despot vodă până la Alexandru Ioan Cuza, bisericii i s-a spus Sfântul Nicolae-Domnesc.

Arhitectura exterioară conjugă în modul cel mai armonios piatra, cărămida aparentă şi teracota, dispusă în discuri smălţuite policrome. În firidele din registrul superior apar pictate în frescă un numar de 282 de chipuri. Interiorul bisericii aparţine, în întregime, ultimei restaurări. Pereţii şi bolţile sunt acoperite de o frescă somptuoasă, pe fond albastru, realizată cu multă măiestrie de francezii Boris Bernard, Emilie Mempiot şi P. Mauretal.

Până spre sfârşitul sec. al XVII-lea, Biserica Sfântul Nicolae-Domnesc a servit drept Catedrală mitropolitană.

Ziarul Lumina (publicatie religioasa ieseana). :

În inima Iaşului, lângă Palatul Culturii se află „Biserica inimilor“, cum o numesc tinerii. Aflată sub protecţia Sfântului Nicolae, cel care ocroteşte fetele nemăritate şi tinerele familii, Biserica „Sfântul Nicolae“ Domnesc este cea în care îşi unesc destinele foarte mulţi tineri. În lunile de vară preotul nu mai pridideşte să oficieze cununii, iar biserica este înconjurată de nuntaşi şi mirese care se ascund după zidurile groase pentru a nu se vedea una pe alta. Cică aduce ghinion. Discutând cu părintele Constantin Naclad, superiorul paraclisului, am aflat ce-i determină pe tineri să-şi unească destinele în cea mai veche biserică a Iaşului. Biserica Domnitorilor Piatra de temelie a Bisericii „Sfântul Nicolae“ Domnesc a fost pusă în anul 1491, ctitor fiind domnitorul Ştefan cel Mare şi Sfânt. Un an mai târziu, era ridicată Biserica „«Sfântul Nicolae» de lângă Curte“ - denumire pe care o primise când se afla în imediata vecinătate a curţii domneşti. Lăcaşul a fost înconjurat de un zid de piatră ale cărui rămăşiţe se mai văd şi astăzi. În anul 1593, în vremea Domnitorului Alexandru Lăpuşneanu biserica avea să fie pictată în exterior, aşa cum spun unele mărturii ale călătorilor care au vizitat Iaşul în acea vreme. Datorită intemperiilor nu s-a păstrat nimic din pictura exterioară din acea vreme, biserica fiind rezugrăvită. Pictura interioară şi exterioară care se păstrează astăzi datează din perioada 1884 - 1904. Dar şi arhitectura a suferit mai multe modificări de-a lungul timpului, căci după anul 1762 sunt adăugate alte două altare, datorită influenţelor greceşti, devenind singura biserica cu trei altare din Moldova. La sfârşitul secolului al XVI-lea biserica servea drept Catedrală mitropolitană. În timpul domniei lui Vasile Lupu Biserica Mănăstirii „Trei Ierarhi“ devine Catedrală mitropolitană, aşa că „Sf. Nicolae“ Domnesc îşi pierde oarecum statutul. În schimb, aici încep să aibă loc întronările şi ungerile domnilor Moldovei, după tradiţia ungerii împăraţilor bizantini. Ultimul domnitor căruia i s-a făcut ceremonia de ungere în Biserica „Sfântul Nicolae“ Domnesc a fost Grigore Al. Ghica, la 2 octombrie 1849. În anul 1904, pe actualele trepte ale lăcaşului au îngenuncheat membrii Casei Regale atunci când s-au citit rugăciunile de sfinţire ale bisericii.

Împăraţi pentru o zi

Deşi comuniştii au închis biserica pentru o vreme, transformând-o în muzeu, ea şi-a păstrat statutul căci, la câţiva ani după redeschidere, Centrul eparhial Iaşi a permis ca aici să se oficieze nunţile. Şi pentru că, aşa cum spunea părintele Arsenie Papacioc, în ziua în care se cunună mirii sunt asemeni împăraţilor, biserica a devenit una a bucuriei depline. A te căsători însă în ziua şi la ora dorită la „Sfântul Nicolae“ Domnesc nu e simplu. Trebuie să faci programare cam cu un an înainte. „Primul an în care s-a dat voie să se oficieze cununii aici a fost cel mai aglomerat. Apoi s-au mai aşezat lucrurile. Fiind paraclis mitropolitan, aici vin credincioşii care ar dori să facă nunta la Mitropolie, la «Sfinţii Trei Ierarhi» - biserici în care nu se pot oficia cununii, având regim de mănăstire. De obicei, la noi vin credincioşii care sunt mai puţin legaţi de parohii, fiind plecaţi în străinătate. De la nuntă oamenii doresc să rămână cu o amintire frumoasă şi preferă să se căsătorescă aici, în centrul oraşului. Ne ajută şi cadrul natural, pentru că biserica este înconjurată de un părculeţ şi este amplasată în vencinătatea Palatului Culturii. Mai mult decât atât, corul nostru, Mira, înfrumuseţează la rândul său slujbele“, ne-a mărturisit părintele Naclad. Şi ce poate fi mai frumos decât să te căsătoreşti într-o biserică ce arată ca o bijuterie şi este şi încărcată de istorie.

Nuntă fără spovedanie nu se poate

Fiind paraclis mitropolitan şi neavând enoriaşi, biserica se întreţine din serviciile pe care le oficiază. Pentru că nu-i cunoaşte îndeaproape pe viitorii miri, părintele nu oficiază nici o nuntă fără ca tinerii să se spovedească îndeaproape. „Trebuie să vedem dacă nu sunt motive canonice care să-i oprească de la căsătorie. Cu ocazia asta avem şi ocazia să facem o cateheză, aşa cum sfinţii părinţi ne indică. Şi, astfel, discutând cu tinerii, am observat de multe ori că sunt mai legaţi de aspectele practice ale nunţii - restaurant, fotograf - iar aspectul spiritual este lăsat în plan secundar. Este o mare problemă aceasta, deoarece cununia trebuie să fie taina care consfinţeşte legătura dintre doi credincioşi în comunitatea Bisericii, aşa cum spune Sfântul Apostol Pavel. Însă acest lucru este foarte greu de realizat astăzi“, a spus, oarecum preocupat, pr. Naclad. Astăzi, înainte de a programa nunta la biserică, aşa cum făceau bunicii noştri, tinerii stabilesc ora şi ziua nunţii în funcţie de programul restaurantului în care are loc petrecerea. „Este o problemă mai delicată căci oamenii au ajuns să vadă în Taina Cununiei oficializarea unei legături care pentru mulţi credincioşi are mai multă valoare în faţa societăţii civile decât în faţa lui Dumnezeu. Noi ne străduim să-i facem să înţeleagă că lucrurile stau altfel“.

„Nunţi care-ţi umplu inima de bucurie“

Fiind ocrotită de Sfântul Nicolae, protectorul tinerilor, jumătate din cei care umplu lăcaşul la slujbele de duminică sunt tineri, aşa cum ne-a spus părintele Naclad. În fiecare vineri seara, membrii ASCOR participă la slujba Paraclisului Maicii Domnului. Aşa se face că mulţi dintre cei care îşi înalţă aici rugăciunile către Dumnezeu şi Sfântul Nicolae aleg să se căsătorească în „Biserica inimilor“, aşa cum au ajuns să o denumească. De la părintele Naclad am mai aflat că a întâlnit printre tinerii apropiaţi de biserica în care slujeşte şi cupluri care au dorit să se cunune întocmai după tradiţie. „S-au spovedit, au postit şi au trăit o viaţă curată înainte de nuntă, ceea ce este un lucru foarte rar. Au participat la Sfânta Liturghie îmbrăcaţi în hainele de nuntă, s-au împărtăşit în faţa credincioşilor şi imediat am oficiat Sfânta Taină a Cununiei. Lucrul acesta m-a impresionat, pentru că am simţit şi eu, dar au simţit şi ei că într-adevăr intră în comunitatea Bisericii. Astfel de nunţi îţi umplu inima de bucurie, dar sunt foarte rare“, a adăugat părintele. ▲

„Să vină curaţi în faţa lui Dumnezeu“

L-am rugat pe părintele Constantin Naclad să transmită un mesaj tuturor tinerilor care doresc să-şi unească destinele în biserica în care slujeşte: „Aceasta este o taină care îţi schimbă viaţa. De aceea este foarte important unde facem Taina Cununiei şi cum ne pregătim pentru ea. Eu i-aş îndemna să privească cu mare seriozitate unirea în faţa Sfântului Altar şi să încerce, pe cât posibil, să vină curaţi în faţa lui Dumnezeu, pentru că de asta depinde şi fericirea şi binecuvântarea Domnului care vine prin Taina Cununiei“.

Programul liturgic

La Biserica „Sf. Nicolae“ Domnesc, în fiecare săptămână sunt oficiate următoarele slujbe:

Miercuri, de la ora 8.00 - Acatistul Mântuitorului; Joi, de la ora 16.00 - Acatistul Sfântului Nicolae; Vineri, de la ora 8.00 - Sfânta Liturghie şi Sfântul Maslu, iar de la 17.00 Paraclisul Maicii Domnului; Sâmbătă: dimineaţa servicii pentru adormiţi; de la 17.00 slujba Vecerniei; Duminică, de la ora 8.00 - Sfânta Liturghie.

## [modifică] Legături externe

- Situl oficial al bisericii

Adus de la "http://ro.wikipedia.org../../../b/i/s/Biserica_Sf%C3%A2ntul_Nicolae_Domnesc_din_Ia%C5%9Fi_5858.html"

Categorii: Arhitectura în România | Biserici ortodoxe în România | Edificii religioase în Iaşi | Iaşi

##### Views

- Articol
- Discuţie
- Versiunea curentă

##### Caută